google/wiki40b huggingface dataset:
ברוכים הבאים לבית הבובות

עלילת הסרט

דון בת האחת עשרה וחצי היא תלמידת כיתה ז' ביישנית, לא יפה ולא מקובלת הלומדת בקהילה פרוורית ממעמד הביניים בניו ג'רזי. אחיה הבכור מארק הוא חנון שחצני המנגן בקלרינט עם להקת המוסך שלו וסולד מבנות כדי להשקיע בלימודים עם הכוונה להתקבל לאוניברסיטה טובה. אחותה הקטנה של דון מיסי, היא ילדה מפונקת ומניפולטיבית העוסקת יום ביומו בלהציק לדון וברקידה בחצאית טוטו. אימם היא אישה מרשעת ושתלטנית האוהבת בכל ליבה את מיסי ומצדדת בה בכל מחלוקת הצצה בין האחיות, ואביהם הוא אדם שפל ואנוכי המצדד באשתו בכל הנוגע לענייני המשפחה.
חברה היחידי של דון הוא תלמיד כיתה ה' נשי הנקרא ראלפי שאיתו היא חולקת מועדון רעוע בחצר ביתה.
חייה של דון בחטיבת הביניים הם אומללים. חברי כיתתה לועגים לה ומכסים את הארונית שלה בגרפיטי. יום אחד אחרי שמורתה משאירה אותה לא בצדק אחרי בית הספר, היא מותקפת על ידי ביריון בשם ברנדון מקרטי המאיים לאנוס אותה. כל ניסיונותיה להוציא את תיסכולה רק מסבכים אותה בצרות: בבית אימה מענישה אותה על כך שקראה לאחותה הקטנה "לסבית" וסירבה להיות נחמדה אליה ובבית הספר היא נענשת לאחר ניסיון כושל להחזיר לבנים שזרקו עליה כדור נייר בעקבות פגיעה בעינה של אחת המורות.
נסיונו הראשון של ברנדון לאנוס את דון נכשל, אך הוא קרא לה שוב להיפגש עמו. לאחר שהיא נענתה לבקשתו ברנדון לוקח אותה לשדה נטוש, אך הוא מתחיל לנהל עימה שיחה רצינית ולא אונס אותה, רק מנשק אותה.
בינתיים ללהקתו של מארק מצטרף סטיב רוג'רס, מוזיקאי כריזמטי ונאה, בתמורה לעזרתו של מארק בכיתת מדעי המחשב. דון מתאהבת בו ומחליטה לחזר אחריו אחרי בילוי קצר יחד, אפילו לאחר שאחת מהחברותיו לשעבר של סטיב אומרת שאין לה סיכוי איתו.
קשר רומנטי תמים נראה בין דון לסטיב ברנדון אך במהרה הוא מגורש מהחטיבה בגלל החשד שהוא סוחר בסמים. לאחר שהוא נושק בפעם האחרונה על ידי דון הוא בורח מהבית כדי לא להישלח לבית ספר צבאי.
לאחר דחיית ראלפי, דון נשארת ללא חברים. וכשהיא מסרבת להרוס את המועדון שלה כדי שלהוריה יהיה מקום לערוך את מסיבת יום הנישואים שלהם, אימה של דון נותנת למיסי ולמארק את הקינוח המיועד לה לאותו הערב.
במסיבה דון מהססת לגבי ההצעה שסטיב הציע לה ולבסוף מסרבת לה. סטיב משחק עם מיסי הדוחפת את דון לבריכת הפעוטים. באותו ערב המשפחה צופה בקלטת המסיבה וצוחקת על דון בנפילתה למים. מאוחר יותר באותו הלילה דון מנפצת את הקלטת לחתיכות בעזרת פטיש אותו היא לוקחת לחדר אחותה ומניפה אותו מעל ראשה של מיסי הישנה.
מכוניתו של אביה של דון התקלקלה ולכן אימה נאלצה לאסוף אותו ודון צריכה להודיע למיסי שתצטרך לבקש טרמפ מאחת החברות שלה אחרי שיעור הבלט אך לאחר ריב בין שתיהן היא מחליטה לא לספר לה וכתוצאה מכך מיסי נחטפת. כשחצאית הטוטו של מיסי נמצאה בכיכר טיימס נוסעת דון לניו יורק בתקווה למצוא את אחותה. אחרי יום ולילה של חיפושים אחר מיסי מטלפנת דון לביתה לבדוק אם יש חדשות ומארק אומר לה כי מיסי נמצאה על ידי המשטרה אצל שכן פדופיל שחטף אותה. דון חוזרת הביתה מדוכדכת לגלות כי אימה הייתה כה עסוקה בבחינת הטראומה של מיסי שאפילו לא שמה לב כי דון נעדרה גם כן. ביום שאחרי זה תלמידי כיתתה של דון לועגים לה כשהיא נואמת נאום תודה על מציאת אחותה באולם הכנסים. הסרט מסתיים בכך שהמצלמה מתרכזת בדון השעונה עם צד ראשה על חלון האוטובוס בנסיעה עם הקייטנה לדיסנילנד, כשכל מה שהיא חושבת עליו הוא ההקלה שהיא לא תצטרך להתמודד עם בית הספר למשך שלושת החודשים הקרובים.
לוקאס קלוסטרמן

קריירת מועדונים

קלוסטרמן החל לשחק בגיל 14 בנוער של בוכום, ובשנת 2014 עבר לשחק בקבוצה הבוגרת, ששיחקה אז בליגת הבונדסליגה השנייה, כאשר ערך תשע הופעות בעונת 2013/14. לאחר שכשלו מגעיו להארכת חוזה עם בוכום, חתם קלוסטרמן בקיץ 2014 בר.ב. לייפציג על חוזה לארבע שנים.
בעונת 2014/15 קלוסטרמן ערך מספר הופעות בהרכב לייפציג, אך לא היה שחקן הרכב קבוע. בעונת 2015/16 קלוסטרמן הפך למגן השמאלי הקבוע של הקבוצה, והיה חלק מהעפלתה לבונדסליגה בתום העונה, כאשר שיתף פעולה בהגנה עם מרווין קומפר, וילי אורבן ומרסל הלסטנברג. בזכות יכולתו הטובה זומן קלוסטרמן לסגל הגרמני לאולימפיאדת ריו דה ז'ניירו (2016). את עונת 2016/17 בבונדסליגה, בה סיימה לייפציג במקום השני בבונדסליגה כבר בהופעת הבכורה שלה, החמיץ קלוסטרמן במלואה, עקב פציעה ברצועה הצולבת. קלוסטרמן החלים מפציעתו בתחילת עונת 2017/18 וחזר להרכב הקבוצה.

קריירה בינלאומית

קלוסטרמן שיחק בכל הנבחרות הצעירות של גרמניה, ובאוגוסט 2016 השתתף עם נבחרת גרמניה האולימפית באולימפיאדת ריו דה ז'ניירו, וזכה עמה במדליית כסף, לאחר הפסד בגמר לנבחרת ברזיל האולימפית בבעיטות הכרעה. קלוסטרמן פתח בכל המשחקים של גרמניה בטורניר האולימפי.
ב-20 במרץ 2019 ערך קלוסטרמן את הופעת הבכורה שלו במדי נבחרת גרמניה הבוגרת, בתיקו 1-1 מול סרביה במשחק ידידות בפולקסווגן ארנה. קלוסטרמן פתח בהרכב והוחלף בדקה ה-90 על ידי תילו קהרר.
ירון בוים

קורות חייו

בוים נולד וגדל בקריית אתא. למד בישיבה התיכונית בנחלים השייכת לרשת ישיבות בני-עקיבא. עם גיוסו לצה"ל בשנת 1983 שובץ בחטיבת הנח"ל. בנח"ל עבר בוים הכשרה כלוחם, קורס מ"כים חי"ר וקורס קציני חי"ר. עם סיום הקורס שב לחטיבה כמפקד מחלקה. בוים שימש במספר תפקידי פיקוד בחטיבה. בשנים 1996–1998 שימש כמפקד גדוד 50 (בזלת) בחטיבת הנח"ל, אותו הוביל בעת הלחימה בדרום לבנון. בהמשך פיקד בשנים 1999–2001 על בסיס האימון החטיבתי של הנח"ל. לאחר מכן בשנים 2003–2001 בעת האינתיפאדה השנייה, שימש בוים כמפקד חטיבת עציון באוגדת איו"ש. בשנים 2006–2004 שימש כמפקד חטיבת מילואים (חטיבת ירושלים) ובמקביל כמפקד בא"פ לכיש. בתפקידו הבא שימש בשנים 2008–2006 כסגן מפקד אוגדה 162. בשנים 2011–2008 שימש כמפקד חטיבת ביסלמ"ח, ובין השנים 2011 -2013 שירת כמפקד מגמת אימוני מפקדות חטיבה בזרוע היבשה. לאחר סיום תפקידו האחרון השתחרר מצה"ל בשנת 2013.
אחרי סיום הקריירה הצבאית שימש בוים כמורה להיסטוריה ואזרחות בתיכון הישיבתי "נריה" שבמועצה האזורית שדות נגב. בהמשך שימש כמנהל התיכון.
כיום הוא מורה להיסטוריה ומורה לאזרחות בבית  הספר תיכון מקיף דרכא נתיבות
אנולאז

אנולאז (Enolase) או 2-פוספו-D-גליצראט הידרולאז הוא אנזים שמשתתף בשלב לפני אחרון בגליקוליזה. אנולאז מבצע דהידרציה (מוציא מולקולה מים) מ-2-פוספוגליצראט לקבלת פוספונאול פירובאט.

מבנה

מסתו המולקולרית של אנולאז היא 80,000 - 95,000 גרם למול, פעילות האנזים האופטימלית היא ב-pH של 8.1. מולקולת האנולאז מורכבת משתי תת-יחידות זהות ומכילה שני אתרים פעילים. לפעילות הקטליטית דרושים יוני מגנזיום, ובלי יון מגנזיום (Mg) הופך האנזים ללא פעיל ומתפרק לתת יחידות נפרדות. החלפת יוני מגנזיום ליונים של מתכות אחרות גורמת להורדה של הפעילות או להפסקת כל פעילות האנזים.
לנדסדומור

הלנדסדומור (באיסלנדית: Landsdómur) הוא ערכאה שיפוטית מיוחדת באיסלנד אשר נוסדה בשנת 1905 על מנת לטפל במקרים של חברי פרלמנט החשודים בפלילים.‏
בלנדסדומור 15 חברים - חמישה שופטי בית המשפט העליון, נשיא בית משפט מחוזי, מומחה לחוקה, ושמונה אנשים אשר נבחרים על ידי הפרלמנט לקדנציה של שש שנים.‏
הלנדסדומור הוקם בשנת 1905, על פי סעיף 14 של החוקה, אך התכנס לראשונה בשנת 2011, לצורך משפטו של גייר הארדה, ראש הממשלה לשעבר של איסלנד, שהואשם ברשלנות פושעת שהובילה למשבר הכלכלי שפקד את המדינה בשנת 2008.‏
בלו ויינס

רקע

בלו ויינס נוסדה על ידי קבוצת נשים פעילות ב-1999, קודם כל כדי להפיץ מידע ולהעלות מודעות לסרטן השד בח'ייבר פח'טונח'ווה (KPK) ובאזורים השבטיים המנוהלים פדרלית (FATA). עד מהרה, פעילותה התרחבה לכיוונים חדשים, והעמותה פועלת בשיתוף עם מגוון ארגונים עממיים כדי להבטיח ולשמר את זכויותיהן של נשים ולמען זכויות טרנסג'נדרים בח'ייבר פח'טונח'ווה.

מטרות ועקרונות

המשימה של בלו ויינס היא לעבוד יחד בהרמוניה כדי לשפר את איכות החיים של נשים וילדים ולהקים מסגרת ממוקדת אנשים למען העצמה, בריאות בת קיימא, ופיתוח חברתי, כדי לבנות תרבות של שיתוף פעולה ושותפות ולהגיב להצרכים המיידיים של הפגיעים ביותר בחברה. בלו ויינס מעצימה נשים לבטא, לדרוש ולקיים את זכויותיהן על ידי הגברת מנהיגות נשית ופיתוח רשתות פעולה.
העמותה מאמינה בפעולה עממית והתקדמות בדרך שיתוף מידע ועידוד שינויים התנהגותיים. החזון של הארגון הוא עולם בו נשים וילדות חיות בביטחון, זוכות לחינוך, ובו כבוד הוא זכות ולא פריווילגיה.

פעילות

העמותה פועלת נגד אלימות כלפי נשים, והיא חברה באיחוד לסיום האלימות נגד נשים וילדות (End Violence Against Women & Girls Alliance). בית יתר פעילותיה היא מקדמת מניעה ומיגור של תופעת נישואי ילדות, וחברה בארגון ילדות, לא כלות.
ב-2013, בלו ויינס יצרה שותפות עם KIOS, מלכ"ר פיני, כדי לתעד מקומות עם ריבוי מקרים של הטרדה מינית בפקיסטן. הפרויקט הוביל לכך ש-46 נשים הגישו תביעות, בסיוע העמותה. בלו ויינס מציעה סדנאות והכשרה לנשים בהתמודדות ומניעת הטרדה מינית במקום העבודה. באותה שנה, בלו ויינס פרסמה מניפסט המעודד נשים כדי לממש את זכותן להצביע.
בלו ויינס ממשיכה לפעול להנגשת שירותי בריאות לנשים עניות ואלה שחיות באזורים מרוחקים. 
בין היוזמות המרכזיות של בלו ויינס כלולה היוזמה למען זכויות לאנשים טרנסג'נדרים בפקיסטן. בנוסף לאספקת עזרה ומשאבים, כגון מתן מכונות תפירה לאנשים בקהילה הטרנסג'נדרית, העמותה עזרה להקים את איחוד TransAction למען זכויות לאנשים טרנסג'נדרים ב-KPK. ב-2017, בלו ויינס, יחד עם TransAction, דרשה הגנות משפטיות עבור אנשים טרנסג'נדרים ב-KPK, בקמפיין שהיה להצלחה היסטורית - KPK הפך למחוז הראשון בדרום אסיה שבו יש הגנות משפטיות מסוג זה.
יוזמנה נוספת של בלו ויינס היא MEN UNiTE. מטרת היוזמה ליצור ברית בין גברים ונשים שבה גברים יעמדו לצד נשים במאבק נגד אלימות וסוגים אחרים של התעללות, ובה נשים יתמכו בגברים במאבק בהשפעות השליליות שהם חווים בחברה, דוגמת הפנמת רגשות ובידוד ביחסיהם עם נשים.
בנוסף ליוזמות אלו, בלו ויינס מציעה סיוע משפטי לנשים שורדות אלימות, ופועלת למען ממשל תקין ושקיפות שלטונית, שתתקיים במסגרת השתתפות אזרחית-קהילתית.
סטמפורד ברידג'

מקור השם

ממפות מהמאה ה-18 ניתן לראות את מסלולו של "ערוץ סטנפורד", יובל של נהר התמזה,  הזורם לאורך נתיב שכיום הוא מסילת הברזל העוברת צמוד לגב היציע המזרחי של האצטדיון. מעל יובל זה היו שני גשרים: גשר סנפורד בדרך פולהאם (לעיתים מכונה גשר צ'לסי הקטן) וסטנברידג' בדרך קינג, כיום ידוע כגשר סטנלי.
ערוץ סטנפורד, גשר סנפורד וסטנברידג' תרמו בדרך כלשהי לשם האצטדיון, וכנראה שלשם יש גם קשר לקרב הידוע כקרב גשר סטמפורד ביורקשייר, שבו ניצח המלך הרולד גודווינסון את הויקינגים ב-1066 זמן קצר לפני שהובס על ידי הנורמנים  בקרב הייסטינגס.

היסטוריה

צ'לסי היא הקבוצה היחידה ששיחקה באצטדיון אחד, הסטמפורד ברידג'. הסטמפורד ברידג' נפתח ב-1877 כבית לקבוצת האתלטיקה של לונדון, והיה רק בשביל המטרה הזאת. ב-1904 האחים גאס וג'וסף מירס קנו את האצטדיון במטרה שהאצטדיון יארח משחקי כדורגל. האצטדיון הוצע לפולהאם אבל הם סירבו. האחים מירס חשבו למכור את האצטדיון לחברת רכבות. האדריכל ארצ'יבלד לייטץ' שעיצב את האצטדיונים האייברוקס, הסלטיק פארק והאמפדן פארק הושכר במטרה לבנות את האצטדיון.
אצטדיון הסטמפורד ברידג' עוצב כמו קערה, והיה בעל תכולה של 100 אלף צופים. בשנות ה-30 נבנתה מדרגה בצד הדרומי של האצטדיון וגג שכיסה חמישית מהיציע. בסופו של דבר זה נודע בשם "Shed End", הבית של אוהדי צ'לסי הכי נאמנים וקולניים, בעיקר בשנות ה-60, ה-70 וה-80.
במהלך שנות ה-60 וה-70, צ'לסי תיכננה לבנות אצטדיון בעל 50 אלף מקומות ישיבה. העבודה החלה ביציע המזרחי בתחילת שנות ה-70, אך העלויות הגבוהות שכמעט גרמו לצ'לסי לפשוט את הרגל הובילו להפסקת העבודות ולמכירת הבעלות על השטח. אחרי מאבק משפטי ארוך, רק באמצע שנות ה-90 העתיד של האצטדיון היה מובטח והעבודות התחדשו. החלקים הצפוניים, המערביים והדרומיים הפכו למקומות ישיבה והובאו יותר קרוב למגרש.
הבעלות על הסטמפורד ברידג' ועל זכויות השם צ'לסי שייכות לארגון ה-"Chelsea Pitch Owners" שבו האוהדים מחזיקים במניות. ה-CPO נוצר כדי שהאצטדיון לא ימכר בשנית. משמעות הדבר היא שלא ניתן להעביר את הקבוצה למקום אחר ולהמשיך להשתמש בשם Chelsea FC.
מוחמד עות'מן

קריירת מועדונים

עות'מן נולד בקמישלי שבסוריה ובגיל צעיר היגר עם משפחתו להולנד. הוא התחיל לשחק כדורגל בקבוצת הילדים DVV, ובגיל 14 הצטרף למחלקת הנוער של ויטסה ארנהם. בקיץ 2013 הצטרף לקבוצת המילואים וב-22 במאי 2015 חתם לשנתיים בקבוצה הבוגרת. ב-14 באוגוסט 2015 הוא ערך את הופעת הבכורה שלו בקבוצה הבוגרת בניצחון 0-3 נגד רודה.
ב-11 בספטמבר 2017 חתם בטלסטאר מהליגה ההולנדית השנייה.
ב-30 בינואר 2018 חזר עות'מן לליגת העל ההולנדית כשחתם בהראקלס אלמלו.

קריירה בינלאומית

עות'מן הוא בעל אזרחות כפולה: הולנדית וסורית, לכן היה רשאי לייצג את שתי המדינות. בצעירותו, שיחק בנבחרת הנערים של הולנד ורשם במדיה 3 הופעות.
בשנת 2018 החליט עות'מן לייצג את סוריה, וב-6 בספטמבר 2018 ערך את הופעת הבכורה שלו בנבחרת בתיקו 1-1 נגד אוזבקיסטן. עות'מן נכלל בסגל הנבחרת לקראת גביע אסיה בכדורגל 2019.
סולני באך האמריקאים

סולני באך האמריקאים (באנגלית: American Bach Soloists ("ABS") היא תזמורת בארוק אמריקאית, המוקדשת לשימור מורשת המוזיקה של יוהאן סבסטיאן באך ובני תקופתו באמצעות ביצוע אותנטי בכלים אותנטיים של תקופת הבארוק. התזמורת נוסדה בבלוודיר, קליפורניה בשנת 1989, במטרה להציג לקהל בן-זמננו את הקנטטות של באך כפי שנשמעו בתקופתו. ג'פרי תומאס, אחד המייסדים והמנהל האמנותי, הרחיב מאז את המגמה האמנותית של ההרכב וכלל ברפרטואר גם יצירות אינסטרומנטאליות של באך ויצירות מופת כוראליות גדולות יותר, כמו גם מוזיקה של בני זמנו של באך ושל מלחינים מראשית התקופה הקלאסית. שמה של מקהלת ההרכב עתיקת השבחים שונה ב-2006 ל"מקהלת באך האמריקאית".
ABS מציגה סדרת מנויים שנתית של קונצרטים בבלוודיר, ברקלי, דייוויד וסן פרנסיסקו. ביצועי החגים שלהם למשיח של הנדל בקתדרלת גרייס בסן פרנסיסקו מדי שנה בדצמבר לאולמות מלאים עד אפס מקום היו מאז 1992 למסורת באזור המפרץ. מאז 2010, שיא העונה של התזמורת הוא בפסטיבל ואקדמיה של סולני באך האמריקאים, פסטיבל באך דו-שבועי בעונת הקיץ, המתקיים בקונסרבטוריון למוזיקה של סן פרנסיסקו. במקביל לפסטיבל נערכת אקדמיית סולני באך האמריקאים, תוכנית הכשרה מתקדמת למקצועיים בראשית דרכם ולסטודנטים מחוננים בנגינה בכלים אותנטיים. בשנת 2013 ניצח ג'פרי תומאס על
תזמורת פסטיבל ABS בביצוע הראשון בצפון אמריקה של יצירתו בת 53 הקולות של היינריך איגנץ פרנץ פון ביבר, Missa Salisburgensis, היצירה רחבת-ההיקף בותר ששרדה מתקופת הבארוק - בכוחות המלאים ובאינסטרומנטאציה של המלחין. בפסטיבל של 2015, ניצח תומאס על הביצועים הראשונים מחוץ לאירופה של האופרה "סמלה" של מרן מארה משנת 1709. 
להנצחת כהונתו רבת ההשראה בת חצי היובל של המנהל המוזיקלי ג'פרי תומאס, יצרה תזמורת סולני באך בשנת 2013 את פרס ג'פרי תומאס כאות הוקרה, הכרה ועידוד למוזיקאים מחוננים במיוחד בראשית דרכם בתחום המוזיקה העתיקה. מקבלי הפרס הקודמים הם הטנור גאי קאטינג (2013), הצ'לנית גרטכן קלאסן (2014) והכנרת טטיאנה צ'ולוצ'ניקובה (2015).
תזמורת סולני באך האמריקאים הופיעה בכמה מן הפסטיבלים המובילים בעולם למוזיקה עתיקה ולמוזיקה קאמרית, וכן ברחבי אמריקה ובאירופה ואסיה. היא ערכה 19 הקלטות בחברות "קוך קונטיננטל קלאסיקס" ו"דלוס אינטרנשיונל" ובחברת ההקלטות שלה עצמה, ובכלל זה שישה אלבומים של קנטטות של באך, המיסה בסי מינור, מתאוס פסיון והקונצ'רטי הברנדנבורגיים של באך והעיבודים שלו למוזיקה איטלקית, מיסות של היידן, יצירות ווקאליות של שיץ, הסימפוניה התשיעית של בטהובן ועוד. ב-2013 הוציאה התזמורת הקלטה של זמרת הסופרן מרי וילסון שרה אוסף של יצירות ווקאליות וירטואוזיות מאת הנדל, ובהן המוזיקה שלו למזמור תהילים קי"ג, "הללו עבדי ה'"  Laudate pueri Domimum והמוטט  Silete venti.
מפרץ צ'ספיק

מפרץ צ'ספיק (באנגלית: Chesapeake Bay) הוא המפרץ המצוי בשפך נהר הגדול ביותר בארצות הברית. 
המפרץ שוכן בחופה המזרחי של ארצות הברית, בין המדינות וירג'יניה ומרילנד.

היסטוריה

המילה "צ'ספיוק" מקור שם המפרץ מקורה במילה של השבט האינדיאני אלגונקיואן שמשמעה "מפרץ הקונכיות הגדול". 
בשנת 1781 נערך במפרץ קרב צ'ספיק בו הצי הצרפתי הביס את הצי הבריטי, ובכך עזר לארצות הברית לקבל את עצמאותה.
בעבר היה המפרץ שופע בבעלי חיים ימיים, סרטנים, רכיכות ודגים, אולם בשל הזיהום הרב כיום אין במפרץ בעלי חיים רבים. ב-1970 הוכרז המפרץ כאזור ימי מת (והיה האזור הראשון בעולם שהוכרז כאזור כזה), בשל הזיהום הרב. ב-1987 הוכר כ"אתר ראמסאר" בהתאם לאמנת ראמסאר.
גווילין

דמוגרפיה

אוכלוסייה: 4,747,963.

אוכלוסייה עירונית: 975,683.

קבוצות אתניות: ז'ונג, יאו, חווי, מיאו, האן ודונג.
מכפלה ריקה

במתמטיקה, מכפלה ריקה היא מכפלה ללא גורמים, והיא שווה ליחידה הכפלית, 1. המכפלה הריקה מוגדרת כמקרה פרטי של ההגדרה הכללית של מכפלה, והיא שומרת על העקביות של תכונות שימושיות הקשורות בכפל.
כפי שיוסבר להלן, ההגדרה הכי טבעית למכפלה ריקה היא איבר היחידה 1, האדיש לכפל. זאת באופן דומה להגדרת הסכום הריק כאיבר היחידה החיבורי, 0. צורות מוכרות של המכפלה הריקה הן הטענות  לכל a שונה מאפס,  (אפס עצרת) ו- לכל n<m. הגדרות אלו עקביות עם התכונות של הפעולות הללו. לדוגמה לפי חוקי חזקות: .
משפטים רבים מניחים את קיום המכפלה הריקה. לדוגמה קיומה של המכפלה הריקה מאפשר את תקפות המשפט היסודי של האריתמטיקה לכל מספר טבעי כולל 1.

מדוע המכפלה הריקה שווה ל-1

יש שתי דרכים (מתלכדות כמובן) להגדיר את המכפלה של קבוצה סופית של מספרים טבעיים. דרך אחת היא להגדיר את המכפלה של שני מספרים (באינדוקציה), ואז להגדיר את המכפלה של כל קבוצה סופית באינדוקציה על גודל הקבוצה: . נוסחה זו מגדירה את המכפלה של שלושה מספרים או יותר בעזרת ההצבה . אם מציבים בה n=1 מתברר שהמכפלה הריקה היא איבר היחידה הכפלי.
דרך נוספת להגדיר את המכפלה  כעוצמה של המכפלה הקרטזית של קבוצות בגדלים . אבל המכפלה הקרטזית של משפחה ריקה של קבוצות היא קבוצה בת איבר אחד (ראו להלן), ולכן המכפלה הריקה שווה ל-1.

אפס בחזקת אפס

בעוד מספר בחזקת אפס מוגדר תמיד כמכפלה ריקה בתנאי שהוא שונה מאפס, לביטוי 0⁰ אין הגדרה חד-משמעית. 
מצד אחד, ישנם תחומים בהם הביטוי מוגדר כמכפלה ריקה. לדוגמה בתורת הקבוצות ובקומבינטוריקה תוצאת הפעולה aᵇ מוגדרת כמספר הפונקציות מקבוצה עם b איברים לקבוצה עם a איברים. הגדרה זו מתלכדת עם ההגדרה האינטואיטיבית של חזקות ובנוסף היא מגדירה את השוויון , שכן בין שתי קבוצות ריקות קיימת פונקציה יחידה: הפונקציה הריקה. קיימים תחומים נוספים שבהם שימושי להגדיר , למשל בבינום של ניוטון (במקרה ואחד המחוברים שווה ל-0).
מצד שני, ישנם טיעונים בזכות חוסר הגדרה של הביטוי. לדוגמה לפי חוקי חזקות שהודגמו קודם , ביטוי שאם נציב בו a=0 נקבל חלוקה באפס שהיא פעולה לא מוגדרת. באנליזה ניתן למצוא גבולות רבים הנותנים תוצאות שונות לביטוי 0⁰ ולכן בתחום זה נהוג שלא להגדיר את הביטוי.
שאנטואו

קשר עם ישראל

לשנטאו קשרים מפותחים עם ישראל. בנוסף לשיתוף פעולה בין אוניברסיטת שנטאו ולבין הטכניון הודיעה קרן לי קה-שינג שתשקיע 130 מיליון דולר בטכניון.
בדצמבר 2015 פורסם כי התעשייה האווירית לישראל תייעץ לעיריית שנטאו בנושאים שונים, ביניהם בתחום התעופה האזרחית.
ביוני 2017 פורסם כי התעשייה האווירית חתמה על הסכם להקמת מרכז אקדמי לתחזוקת מטוסים בשנטאו בגובה של 10 מיליון דולר.
מישל בקוס

ביוגרפיה

בקוס היה הקברניט הראשי בטיסת אייר פראנס 139 מתל אביב לפריז ב-27 ביוני 1976. במטוס מדגם איירבוס A300 שהו 248 נוסעים ו-12 אנשי צוות אויר. לאחר חניית ביניים באתונה, שבה עלו המחבלים, נחטף המטוס ונתיבו הוסט ללוב. לאחר שתדלקו את המטוס הפנו החוטפים את המטוס לאנטבה שבאוגנדה.
יומיים לאחר חטיפת המטוס באנטבה החליטו החוטפים להפריד בין הנוסעים הישראלים לשאר הנוסעים. את שאר הנוסעים החזירו במטוס לצרפת ואילו הנוסעים הישראלים הוחזקו בטרמינל הישן שבנמל התעופה הבינלאומי אנטבה.
בעת ביצוע ההפרדה ביקשו החוטפים לשחרר את קברניט הטיסה בקוס ואת 12 חברי צוות האוויר שעימו, אך בקוס התעקש להשאר עם הנוסעים הישראלים מכיוון שהרגיש אחריות כלפיהם. מאוחר יותר קיבל על כך את אות אביר לגיון הכבוד (העיטור האזרחי הגבוה ביותר בצרפת) וכן בישראל ניתן לו אות הוקרה מראש הממשלה דאז יצחק רבין.
הנוסעים הישראלים ועמם בקוס שוחררו על ידי צה"ל מידי החוטפים במבצע יונתן.

החטופים הישראלים מזכירים עד היום כיצד התעקש בקוס להישאר עם "הנוסעים שלו" ואיך דאג לצרכיהם. בין בקוס לבין החוטפים לא נוצרו יחסים כלשהם והוא דיבר איתם רק כשהיה צריך להשיג משהו עבור החטופים. עם זאת, מדי פעם עלו גם שאלות על החטיפה. 
שאלתי את החוטף מארגון השמאל הגרמני 'תאי המהפיכה', וילפריד בזה: 'למה אתה עושה את זה?' ו'למה אייר פראנס, מה הקשר של צרפת לכל זה?' הגרמני היה בוגר אוניברסיטה ולא טיפש, והוא ענה לי 'צרפת מעבירה נשק לישראל'. אמרתי לו שלפני 10 שנים זה היה נכון, אבל כבר למעלה מעשור שישראל לא מקבלת נשק מצרפת, רק מאמריקה ושאלה שטויות. הגרמני לא ענה.
נפטר ב-26 במרץ 2019, בגיל 95. הובא למנוחות לצלילי "התקווה", על פי בקשתו.

ראיונות לתקשורת

בראיון לעיתון מעריב בשנת 2006 סיפר בקוס על החזרה לשגרה לאחר החטיפה. לאחר החטיפה הוא קיבל חופשה להתאוששות ו"כבר לאחר 15 יום ביקשתי לחזור לטוס, וביקשתי שהטיסה הראשונה שלי תהיה לתל אביב". כך היה, ומאז הוא טס על הקו עוד כשש שנים עד שיצא לפנסיה.
לכל אורך השנים המשיך בקוס להגיע לישראל, ובעיקר לאזכרות ליוני נתניהו שנהרג בפעולת החילוץ. שמר על קשר עם סורין הרשקו שנפצע קשה במבצע, ובראיון שנערך איתו בגיל 92 אמר "אינני מסוגל לבוא לישראל, אבל אני מקווה שתטפלו בסורין כל חייכם כדי להודות לו על הקורבן שהקריב".
לדעתו של בקוס כעת יותר בטוח לטוס בשמיים מאשר באותן שנים. "למרות שאני בפנסיה כבר 24 שנים ואני כבר לא כל כך בעניינים אני חושב שהביטחון הרבה יותר הדוק, בעיקר לאחר פיגועי 11 בספטמבר באמריקה והפיגוע הגדול באירופה (פיגועי 11 במרץ 2004 במדריד)".
בקוס גם לא פיתח דעות מוצקות לגבי הטרור בעקבות ניסיונו האישי, אבל הוא התייחס גם לאירוע החטיפה של החייל גלעד שליט בעזה ולדרישתם של החוטפים לשחרר אסירים. "גם אז הם דרשו שחרור אסירים וזהו טרור ואסור להיכנע לו. בצרפתית אנחנו קוראים לזה 'MONNAIE DE CHANGE' (מטבע חליפין)" אמר בקוס והוסיף כי "מבלי להיכנס לפוליטיקה ולהביע דעה פוליטית, אני רק יכול להגיד שאני חושב שישראל צריכה להגן על עצמה ואזרחיה. אם ייענו לדרישות החוטפים, זה יעודד עוד פעולות טרור".
השריפה בספריית ג'פנה

השריפה בספריית ג'פנה (בטמילית: யாழ் பொது நூலகம் எரிப்பு) הייתה מאורע היסטורי חשוב בתולדות "מלחמת האזרחים בסרי לנקה" במהלכו המיעוט הסינהלי התפרע בליל ה-31 במאי 1981 בעיר ג'פנה שבצפון סרי לנקה. האירוע היה אחד האירועים החמורים ביותר של שריפת ספרים במהלך המאה ה-20. הספרייה בג'פנה הכילה 97,000 ספרים וכתבי יד.

רקע היסטורי

הספרייה הוקמה בשלבים רבים החל משנת 1933, מהתחלה בתור אוסף פרטי. ולאחר מכן עם עזרתם של אזרחים שהיו בעיקר מקומיים ועד להקמתו ופתיחתו של בניין הספרייה בשנת 1959 שהוקם בסגנון אדריכלי הודי. הספרייה הכילה מסמכים היסטוריים חשובים של סרי לנקה ועיתונים שציינו מאורעות חשובים בתולדות ההיסטוריה הפוליטית של סרי לנקה. הספרייה הייתה גם מקור מידע עבור הודים ותושבים ממדינות אחרות שהגיעו אליה למטרות מחקר אקדמיות.

השיקום והפתיחה המחודשת

בשנת 1982, שנה לאחר השריפה החלה הקהילה בג'פנה לאסוף אלפי ספרים ועיריית ג'פנה החלה בתיקונים בבניין והחלו שיפוצים בחלקי הבניין. בשנת 1983 החל סכסוך אלים נוסף כאשר בניין הספרייה נפגע מכדורי ירי ופצצות. בשנת 1985 שוב אירע מקרה נוסף של שריפה בבניין הספרייה כאשר חיילי ארגון הטרור הטמילי "יולי השחור" פרצו אל הבניין והשחיתו את הספרייה. בשנת 1998 ניסתה נשיאת סרי לנקה "צ'נדריקה קומרטונגה" מאמץ גדול כדי לזכות באמונו של העם וגם של המיעוט הטמילי ולפייס ביניהם בעזרת דעת קהל בינלאומית למען תהליך שיקום הספרייה בעזרת תרומות מכל רחבי המדינה ואיסוף של למעלה מעל 25,000 ספרים.
עד לשנת 2001 שוקם בניין הספרייה במלואו אבל הפתיחה המחודשת אירעה רק בשנת 2003. למרות התנגדותם של הטמילים נפתחה הספרייה וכתוצאה מכך התפטרו כל חברי מועצת העירייה כולל ראש העיר מחשש לחייהם ולאחר לחץ שהופעל כדי למנוע את פתיחתה המחודשת של הספרייה.
בול (סדרת טלוויזיה)

תקציר הסדרה

ד"ר פיל מקגרו, עליו מבוססת הסדרה, הוא פסיכולוג, סופר ואושיית הטלוויזיה אשר יזם את הפקת הסדרה. הסדרה עוקבת אחרי עובדי חברת הייעוץ Trial Analysis Corporation) TAC), אשר בראשה עומד ד"ר ג'ייסון בול, פסיכולוג ומומחה בניתוח התנהגות. בול משתמש בכישוריו ובכישורי עובדיו לא רק לשם בחירת המושבעים עבור לקוחותיו, אלא גם לשם סיוע לעורכי הדין של לקוחותיו להחליט אילו טיעונים יובילו לניצחון בתיק.
סנטימורגן

בגנטיקה, סנטימורגן (מסומן: cM) היא יחידת מידה לתאחיזה בין שני אתרים בגנום. יחס ההמרה של יחידות סנטימורגן למרחק מוחלט של מספר זוגות בסיסים משתנה בין אזורים שונים בגנום משום שבאזורים בעלי כמות שחלופים גבוהה הסיכוי שהאזורים הנבדקים לא תמיד ימצאו ביחד גדל. בממוצע בבני אדם, 1cM שווה למרחק של כמיליון זוגות בסיסים. משמעותו של 1cM בין שני סמנים, היא שיש סיכוי של 1% שיקרה שחלוף באחד האזורים שיגרום לסמנים להפרד זה מזה.
השימוש העיקרי ביחידות סנטימורגן הוא בניסיונות למצוא סמנים יעילים עבור גנים גורמי מחלות. ככל שהסמן קרוב יותר (ביחידות cM) לגן עצמו, כך ניתן לסמוך עליו יותר בוודאות כמדד לקיום הגן גורם המחלה.
היחידה נקראה על שם הגנטיקאי תומאס האנט מורגן על ידי תלמידו אלפרד הנרי סטורטוואנט. יחידת האם, המורגן, כמעט ואינה נמצאת בשימוש.
קטורה

הקמת היישוב

בשנת 1971 הוקמה במקום היאחזות נח"ל. בשנת 1973 לאחר מלחמת יום הכיפורים המקום אוזרח, והוקם הקיבוץ, על ידי עולים מארצות הברית. בהמשך אוכלס הקיבוץ על ידי עולים נוספים וילידי הארץ.
בשנת 1979 הוענק לחברי הקיבוץ פרס הרצל מטעם עיריית הרצליה, על פועלם בתחום ההתיישבות החלוצית. בשנת 1987 הוענק לקיבוץ פרס יושב-ראש הכנסת לאיכות החיים.

תעסוקה

כיום הקיבוץ מתמחה בעיבוד אצות ושותף במפעל 'אלגטק' הפועל בתחום הקיבוץ ומייצר תוסף תזונתי נוגד חמצון המופק מהאצות. בנוסף לכך, חברי הקיבוץ עוסקים גם בחקלאות (מטעי תמרים, ניסויים חקלאיים) ותיירות (בית הארחה, תיירות חינוכית, מכון ערבה). בקיבוץ גדל עץ דקל אשר הונבט מגלעין תמר שנמצא במצדה ונקרא בכינוי חיבה "מתושלח".

אנרגיה סולארית

הקיבוץ שותף בחברה ערבה פאוור קומפני - חברה לאנרגיה סולארית. בתחילת 2011, שיתוף הפעולה בין ערבה פאוור קומפני וקיבוץ קטורה הוליד את השדה הסולארי הבינוני הראשון במדינת ישראל, קטורה סאן. השדה מכסה שטח של כ-80 דונם והיום הוא מפיק אנרגיה ירוקה בהספק של 4.95 מגה-וואט. השדה הסולארי בנוי מ-18,500 פאנלים פוטו-וולטאים תוצרת SUNTEC, שייצרו תשעה מיליון קילו-וואט לשעה של חשמל לשנה. בעשרים השנים הבאות, השדה יחסוך ייצור של כ-125,000 טון מטרי של דו-תחמוצת הפחמן. השדה מחובר לרשת החשמל הארצית ושולח חשמל לקיבוצים בסביבה.
בנוסף לשדה הסולארי הקיים בקיבוץ קטורה, קטורה סאן, עתיד להבנות שדה סולארי גדול שיקרא קטורה סולאר. בשיתוף פעולה בין קיבוץ קטורה, ערבה פאוור וחברת EDF Énergies Nouvelles יבנה קטורה סולאר שישתרע על שטח של 600 דונם וייצר 40 מגוואט. עלות הפרויקט מוערכת בסכום של כ-312 מיליון שקלים עם מימון של 250 מיליון שקלים על ידי בנק הפועלים.